મુખ્ય પ્રધાન પૃથ્વીરાજ ચવાણે ગયા મહિને નો ઑબ્જેક્શન સર્ટિફિકેટને લગતા આ નવા નિયમની જાહેરાત કરી એ પહેલાં ઘર ખરીદવા માટે રજિસ્ટ્રેશનની પ્રક્રિયા કરવા ડેવલપર પાસેથી નો ઑબ્જેક્શન સર્ટિફિકેટ લેવું ફરજિયાત હતું. આ નવા નિયમને કારણે ઘર વેચનાર માટે પ્રક્રિયા વધારે સરળ બની છે, જ્યારે ખરીદનારના પૈસાની બચત થાય છે. આ વિશે વાત કરતાં રિયલ્ટી કન્સલ્ટન્ટ આશિષ શુક્લા કહે છે, ‘સામાન્ય રીતે બિલ્ડર નો ઑબ્જેક્શન સર્ટિફિકેટ માટે પચીસ હજારથી બે લાખ રૂપિયા સુધીનો ચાર્જ લેતો હતો. એનો આધાર લોકેશન અને ફ્લૅટની વૅલ્યુ પર રહેતો હતો. આ ખર્ચો સામાન્ય રીતે ગ્રાહક અને વેચાણ કરનાર વ્યક્તિ ભેગા મળીને ભોગવતા હતા. આ નવા નિયમને કારણે હવે ફ્લૅટની રીસેલની પ્રક્રિયા વધારે સરળ બની ગઈ છે. પહેલાં બધા દસ્તાવેજો હોય પણ જો નો ઑબ્જેક્શન સર્ટિફિકેટ ન હોય આખી પ્રક્રિયા અઠવાડિયાંઓ સુધી લંબાઈ જતી હતી. આના વગર ખરીદદારની હાઉસિંગ લોન પણ ફાઇનલ નહોતી થતી.’